
S  T  A  N  O V  I  S  K O

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov (tlač 1401)

I.
     Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov (tlač 1401) na rokovanie vlády Slovenskej republiky predkladá v súlade s § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky minister pôdohospodárstva a rozvoja vidieka Slovenskej republiky Ľubomír Jahnátek.

II.
     Návrh zákona je odôvodnený potrebou odstrániť nedostatky, ktoré sa objavili pri aplikačnej praxi zákona č. 140/2014 Z. z. o nadobúdaní vlastníctva poľnohospodárskeho pozemku, ktorá preukázala, že tí, ktorí chcú tento zákon obchádzať, zneužívajú najmä dve skutočnosti:
     Prvou skutočnosťou je to, že dochádza k zneužívaniu inštitútu zámenných zmlúv, ktorý bol z dôvodov napomôcť usporiadaniu vlastníctva pozemkov pod budovami vyňatý spod tohto zákona. Katastrálnym odborom sú predkladané na vkladové konania desiatky zámenných zmlúv, kde sa poľnohospodárske pozemky zamieňajú za hnuteľné veci alebo ktorými sa síce zamieňa pozemok za pozemok avšak v úplne neprimeraných výmerách až v rozsahu hektáre za metre štvorcové, čo svedčí o snahe obchádzať ustanovenia tohto zákona.
    Druhou skutočnosťou je zneužívanie ustanovenia § 6 ods. 8 písm. b) tohto zákona, podľa ktorého je možné status blízkej alebo príbuznej osoby preukazovať nielen verejnými listinami, ale aj čestným vyhlásením. Katastrálne odbory okresných úradov majú každodenné skúsenosti, že čestné vyhlásenie na uvedený účel je zneužívané, a preto sa navrhuje zo zákona vypustiť.
     Návrh zákona podľa navrhovateľov nebude mať vplyv na podnikateľské prostredie, ani sociálne vplyvy ani vplyvy na životné prostredie a bude mať pozitívny vplyv na rozpočet verejnej správy a na informatizáciu spoločnosti.
     Návrh zákona je podľa navrhovateľov v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná.  
     Predloženým návrhom sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov, v súvislosti s ktorým bolo proti Slovenskej republike začaté konanie o porušení podľa čl. 258 až 260 Zmluvy o fungovaní Európskej únie. Európska komisia vo formálnej výzve - porušení č. 2015/2017 Slovenskej republike vytýka nesúlad zákona č. 140/2014 Z. z. s primárnym právom EÚ, konkrétne nesplnenie povinností, ktoré Slovenskej republike vyplývajú z čl. 49 a 63 Zmluvy o fungovaní Európskej únie, najmä obmedzenia týkajúce sa voľného pohybu kapitálu a práva usadiť sa. 
     Ministerstvo pôdohospodárstva a rozvoja vidieka Slovenskej republiky súhlasí s predloženým návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov (tlač 1401) a po zohľadnení uplatnených pripomienok odporúča vláde Slovenskej republiky vysloviť s poslaneckým návrhom súhlas.
III.

Legislatívna rada vlády Slovenskej republiky prerokovala predmetný poslanecký návrh zákona na svojom zasadnutí dňa 21. apríla 2015. Odporučila vláde Slovenskej republiky s predloženým poslaneckým  návrhom zákona vysloviť súhlas po zohľadnení pripomienok uvedených v časti IV tohto stanoviska.


IV.

Návrh
S T A N O V I S K O
vlády Slovenskej republiky
k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov (tlač 1401)

     Vláda Slovenskej republiky súhlasí s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov (tlač 1401) s  tým, že k  nemu uplatňuje tieto  pripomienky:

K Čl. I
K úvodnej vete zákona
V úvodnej vete zákona je potrebné pred slovo „zmene“ vložiť slovo „o“.

K bodu 1
Navrhovanú úpravu § 3 ods. 1 je potrebné upraviť tak, že tento zákon sa nebude vzťahovať na zámenné zmluvy, ktorých predmetom je zámena pozemkov porovnateľnej hodnoty, pričom hodnoty zamieňaných pozemkov budú porovnateľné, ak ich rozdiel nebude väčší ako 10 %. Zároveň je potrebné adekvátne upraviť ustanovenia zákona, v ktorých sa uvádza cena požadovaná za pozemok tak, aby zohľadňovali kritérium hodnoty pozemku pri zámennej zmluve /§ 4 ods. 7, § 5 ods. 1 písm. d) a § 6 ods. 3 písm. b) bod 6 zákona/. 

K bodu 2
Z dôvodu právnej istoty a vykonateľnosti navrhovanej právnej úpravy je potrebné znenie tohto novelizačného bodu preformulovať, keďže v § 5 ods. 2 nemôže byť uvedený odkaz na § 4 ods. 6 zákona č. 140/2014 Z. z. o nadobúdaní vlastníctva poľnohospodárskeho pozemku, a to z toho dôvodu, že uvedené ustanovenie § 4 ods. 6 neobsahuje žiadnu lehotu, od uplynutia ktorej by sa mala počítať lehota šiestich mesiacov na účely zániku zverejnenej ponuky prevodu vlastníctva poľnohospodárskeho pozemku. V nadväznosti na uvedené je potrebné tento novelizačný bod preformulovať napríklad takto: 
„2. V § 5 ods. 2 sa slová „uplynutia lehoty podľa § 4 ods. 3“ nahrádzajú slovami „neúspešného ukončenia ponukového konania podľa § 4 ods. 6“.“.
K bodu 3
V § 5 ods. 4 je potrebné pred slovo „poľnohospodárskeho“ vložiť slovo „vlastníctva“.

K bodu 4
V tomto novelizačnom bode je potrebné „čestné vyhlásenie prevádzajúceho“ nahradiť iným dokladom (napríklad potvrdením obce), ktorý má prevádzajúci predložiť na preukázanie splnenia podmienky podľa § 4 ods. 1 písm. c) zákona č. 140/2014 Z. z. o nadobúdaní vlastníctva poľnohospodárskeho pozemku. Vzhľadom na uvedené je potrebné tento novelizačný bod  upraviť napríklad takto:
„4. V § 6 ods. 8 písm. b) prvom bode sa slová „čestné vyhlásenie prevádzajúceho alebo kópiu“ nahrádzajú slovami „potvrdenie obce alebo kópia“.“.
K bodu 5
Navrhovanou právnou úpravou by mohla byť narušená právna istota účastníkov právnych vzťahov. Navrhnuté znenie prechodného ustanovenia v odseku 1 ustanovuje dve kumulatívne podmienky, ktoré sú určujúce pre pôsobnosť nového znenia § 3 ods. 1. Prvou podmienkou je podpísanie zámennej zmluvy pred nadobudnutím účinnosti novely a druhou podmienkou je predloženie zámennej zmluvy k návrhu na vkladové konanie do 15 dní odo dňa nadobudnutia účinnosti novely. Kumulatívne uplatnenie týchto podmienok môže predstavovať zásah do právnej istoty účastníkov dotknutých právnych vzťahov a do ich rovnakého postavenia pred zákonom, pretože pri splnení prvej z podmienok sa vlastnícke právo na základe právoplatného rozhodnutia vo vkladovom konaní nadobudne ku dňu podpisu zmluvy, t. j. do 30. júna 2015, a to bez ohľadu na dátum predloženia návrhu na vklad do katastra nehnuteľností. V nadväznosti na uvedené je potrebné prechodné ustanovenie viazať len na termín predloženia zámennej zmluvy na vklad do katastra nehnuteľností, a preto je potrebné text odseku 1 upraviť napríklad takto:
 „(1) Ustanovenie § 3 ods. 1 sa nevzťahuje na zmluvy podľa § 611 Občianskeho zákonníka predložené v konaní o povolení vkladu do 15. júla 2015.“.
K čl. II
V čl. II je potrebné vypustiť slovo „dňa“.



V Bratislave 21. apríla 2015



